Il-Partit Laborista ċaħad akkużi li għamel il-Viċi-Kap tal-Partit Nazzjonalista Beppe Fenech Adami dwar Australia Hall f’St Andrew’s. Stqarrija tal-partit tgħid li mhux minnu li l-Gvern Laburista ta’Alfred Sant, fl-1997, ħafer Lm250,000 f’ċens dovut għall-art li fuqha hemm din il-proprjetà. Il-Partit Laburista qal li dejjem għadda dak li kien dovut minnu u qatt ma nħafer xejn. L-istqarrija ssemmi wkoll li Dr Eddie Fenech Adami, meta kien Prim Ministru kien diġa’ għamel kawza lill-Partit Laburista fuq l-istess proprjetà iżda  f’Marzu tal-2006 irtiraha. Kif kellu dritt jagħmel, il-Partit Laburista kien fetaħ hu wkoll proċeduri biex f’każ li titteħidlu l-proprjetà ta’ St Andrews, huwa jieħu lura l-proprjetà tiegħu fil-Marsa fejn illum hemm il-Malta Shipbuilding. Meta l-Gvern Nazzjonalista irtira l-proċeduri tiegħu, il-Partit Laburista min-naħa tiegħu ukoll irtira l-proċeduri kontra l-Gvern biex jieħu lura l-proprjetà fil-Marsa. Iż-żewġ naħat  waqqfu l-proċeduri legali kontra xulxin. Il-Partit Laburista qal li l-art f’St Andrew’s tiswa ħafna inqas mill-€10 miljun li semma Dr Fenech Adami, waqt li l-art li l-Partit Laburista kellu fil-Marsa tiswa aktar minn dik ta’ St Andrew’s.